Diari Oficial de la Generalitat Valenciana


Sumari del DOGV 9238, del 20-12-2021 (2021/12923)

ACORD 1871/X, de 23 de novembre de 2021, de la Mesa de les Corts Valencianes, pel qual s'aprova el pla anual de control financer de les subvencions assignades als grups parlamentaris de les Corts Valencianes corresponent a l'exercici 2022.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9238

Data del DOGV
:   20-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12077


Data del document
:   23-11-2021

Organisme emissor
:   Corts Valencianes

Tipus de document
:   Acord

ACORD 1871/X, de 23 de novembre de 2021, de la Mesa de les Corts Valencianes, pel qual s'aprova el pla anual de control financer de les subvencions assignades als grups parlamentaris de les Corts Valencianes corresponent a l'exercici 2022. [2021/12365]  
Atès que l'Acord de la Mesa de les Corts Valencianes 1284/X, de 2 de març, adoptat de conformitat amb la Comissió de Govern Interior, arreplega les normes reguladores de la comptabilitat i control de les subvencions assignades als grups parlamentaris de les Corts Valencianes i indica en l'apartat primer de la norma setena que «el control intern de les subvencions assignades per les Corts Valencianes als grups parlamentaris ha de ser realitzat per la Intervenció de les Corts Valencianes en la modalitat de control financer».  
Atès que la norma vuitena del text legal citat atribueix a la Mesa de les Corts Valencianes la competència per a l'aprovació anual d'un pla anual de control financer de les subvencions assignades als grups parlamentaris i que, aquest pla, ha d'establir l'abast i les línies fonamentals de l'activitat de control a desenvolupar per la Intervenció de les Corts Valencianes i, en tot cas, ha de definir les principals àrees de risc a fiscalitzar en cada exercici.  
Atès que s'estableix, com a canal formal d'aprovació del pla anual de control financer, que siga la Intervenció qui propose l'aprovació d'aquest a la Secretaria General, la qual l'ha d'elevar a la Mesa de les Corts Valencianes perquè siga aprovat, i que ?en cas de ser aprovat- l'ha de notificar als grups parlamentaris i l'ha d'incorporar com a annex al projecte de pressupost de les Corts Valencianes corresponent a cada exercici econòmic.  
Atès que el pla de control ha d'estendre's a la comprovació de la destinació de les subvencions assignades als grups parlamentaris de les Corts Valencianes, així com la de les aportacions que els grups parlamentaris realitzen, amb càrrec a aquestes subvencions, als seus respectius partits polítics.  
Atès que, en tot cas, el pla de control ha de garantir que es verifiquen els aspectes següents:  
a) L'obtenció adequada i correcta de la subvenció.  
b) El compliment pel beneficiari de les seues obligacions en la gestió i aplicació de la subvenció.  
c) La justificació adequada i correcta de la subvenció.  
d) La realitat i la regularitat de les operacions que, d'acord amb la justificació presentada pels beneficiaris, han sigut finançades amb la subvenció i, en particular, la seua adequació al contingut de la memòria anual o al conveni celebrat entre el grup parlamentari i el partit polític.  
  
A la vista de tots els antecedents anteriorment esmentats, la Mesa de les Corts Valencianes adopta l'acord següent:  
  
Primer  
Aprovar el pla anual de control financer de les subvencions assignades als grups parlamentaris de les Corts Valencianes corresponent a l'exercici 2022, amb l'objecte i abast d'actuacions continguts en el punt tercer d'aquest acord.  
  
Segon  
 La Intervenció de les Corts Valencianes ha de dur a terme l'execució de l'esmentat pla i, amb aquesta finalitat, pot:  
a) Proposar, a través de la Secretaria General de les Corts Valencianes i els seus serveis, la col·laboració que resulte necessària per a dotar-se de mitjans adequats i suficients que permeten portar a bona fi els seus treballs.  
b) Dictar les instruccions que estime convenients per a l'execució correcta del pla.  
c) Modificar aquest pla per algun dels motius següents:  
i) A conseqüència de la necessitat d'incloure controls específics a requeriment de la Mesa de les Corts Valencianes.  
ii. Per a evitar duplicitats de treballs respecte dels realitzats per altres institucions de control públic.  
iii. Per insuficiència de mitjans o altres raons degudament ponderades de les quals s'haurà de donar compte a la Mesa de les Corts Valencianes a través de la Secretaria General.  
  
Tercer  
Establir l'objecte i abast de les actuacions de control a realitzar en els grups parlamentaris de les Corts Valencianes en els termes expressats en el quadre següent:  
Aquestes actuacions s'han de dur a terme seguint tècniques d'autoria i requereixen la posada a la disposició de la Intervenció de la cambra, a través de la Secretaria General, del compte justificatiu de les despeses subvencionades a cada grup parlamentari, així com tots aquells justificants, tant de les despeses, com del pagament efectiu d'aquests, que siguen requerits per aquella.  
Els grups parlamentaris han de presentar el compte justificatiu en els terminis següents:  
- Compte justificatiu corresponent a despeses del primer trimestre natural de l'exercici 2022 (gener, febrer i març): s'ha de presentar abans de finalitzar el mes d'abril de 2022.  
- Compte justificatiu corresponent a despeses del segon trimestre natural (abril, maig, juny): s'ha de presentar abans de finalitzar el mes de juliol de 2022.  
- Compte justificatiu corresponent a despeses del tercer trimestre natural (juliol, agost, setembre): s'ha de presentar abans de finalitzar el mes d'octubre de 2022.  
- Compte justificatiu corresponent a despeses del quart trimestre natural (octubre, novembre i desembre) i liquidació final: s'ha de presentar abans del 15 de febrer de 2023.  
La Intervenció ha de formular un únic informe de control financer trimestral referit als comptes justificatius objecte d'anàlisi.  
L'abast del control financer de les subvencions no afecta, si n'hi han, els saldos de subvencions percebudes pels grups parlamentaris imputables a exercicis anteriors al 2022.  
  
Quart  
Publicar aquest acord en el Diari Oficial de la Generalitat Valenciana, en el Butlletí Oficial de les Corts Valencianes i en el portal de transparència de les Corts Valencianes.  
  
Palau de les Corts Valencianes  
València, 23 de novembre de 2021  
  
El president,  
Enric Morera i Català  
  
La secretària primera,  
Cristina Cabedo Laborda